ས་དམར་དགོན་བཀྲ་ཤིས་ཆོས་འཁོར་གླིང་ཕྱག་འདེབས་མཛད་པ་པོ་ནི་བླ་བྲང་བཀྲ་ཤིས་འཁྱིལ་གྱི་གདན་རབས་བཅོ་བརྒྱད་པ་ཁྲི་ཆེན་རབ་བརྟན་རྒྱ་མཚོའི་སྐུ་རབས་བཞི་བ་རྗེ་བསྐལ་བཟང་ཐུབ་བསྟན་རྒྱ་མཚོ་བ་ཡིན་ལ།དེ་ཡང་སྔོན་དབལ་མང་པཎྚི་ཏས་དགུང་ལོ་བཞི་བཅུ་བ་སྤྱི་ལོ༡༨༠༣ལ་བཏབ་པའི་ས་དམར་ཕུའི་དགོན་བཀྲ་ཤིས་ཆོས་ལྡན་གླིང་དང་།དགོན་ལི་བློ་བཟང་མཁས་མཆོག་གིས་ཤིང་བྱིསྤྱི་ལོ༡༨༠༤ལོར་ཕྱག་བཏབ་པའི་ས་དམར་མདོའི་དགོན་པ་དགའ་ལྡན་བསམ་འགྲུབ་གླིང་དང་མཐའ་ལུང་རི་ཁྲོད་གསུམ་པོ་རབ་བྱུང་བཅུ་དྲུག་པའི་ས་སྦྲུལསྤྱི་ལོ༡༩༢༩ལ་ཀཱ་ཟི་ལེན་ཏེ་མཱ་ཀྲུང་དབྱིན་ཇག་ཚོགས་ཀྱིས་གཏོར་བསྲེགས་ཀྱིས་ཤུལ་ཙམ་དུ་བཏང།ནམ་ཞིག་ནས་དམར་གྱི་གཙོ་དཔོན་དཀོན་མཆོག་ཚེ་བརྟན།མགོ་དཀར་དཀོན་མཆོག་སྐྱབས།དགེ་འདུན་ཚེ་རིང་སོགས་སེར་སྐྱ་ཐུན་མོང་གིས་སྔོན་དབལ་མང་རིན་པོ་ཆེའི་ཞལ་ཆེམས་ལས་རབ་བརྟན་རྒྱ་མཚོ་སྐུ་ཕྲེང་གཉིས་པ་ལ་དགོན་པ་བཅོལ་གདམས་གནང་བ་ནས་ཁོང་སྐུ་ཕྲེང་གསུམ་ནས་རང་རེར་གང་ཅིའི་བཀའ་དྲིན་བསྐྱངས་དང་སྐྱོང་མུས་ཀྱིས།ད་རེས་དགོན་རི་ཁྲོད་བཅས་གསུམ་པོ་གཅིག་ཏུ་བྱས་པའི་མཆོད་གནས་དགོན་པ་བསྐྱར་འདེབས་གནང་དགོས་རྒྱུའི་གསོལ་བ་ཕུར་ཚུགས་སུ་བཏབ་པ་རྗེ་འདིས་ཞལ་གྱིས་བཞེས་ཏེ།ཁོང་དགུང་ལོ་ཉེར་གསུམ་པ་ལྕགས་ལུགསྤྱི་ལོ༡༩༣༡ལོར་རྗེ་ཉིད་ཀྱིས་བླ་ཁོ་སྐུ་རབས་གཉིས་པ་རྗེ་འཇིགས་མེད་འཕྲིན་ལས་རྒྱ་མཚོ་གདན་དྲངས་ཏེ་དགོན་ས་འདི་ཐག་བཅད།རྗེ་རབ་བརྟན་པས་བསྟན་གསོལ་སྨོན་ཚིག་མཛད།ཕྱི་ཙམ་ན་རྣམ་གཉིས་ནས་དཀོན་པའི་མཚན་ཡང་བསྩལ།ཕྱིས་སྐྱབས་མགོན་སྐུ་ཕྲེང་བཞི་བའི་ཡོངས་འཛིན་རྡོ་སྦིས་ལྷ་རམས་པ་བསྟན་འཛིན་རྒྱ་མཚོའི་སྤྲུལ་སྐུ་བསྐལ་བཟང་དཔལ་འབྱོར་བཟང་བོ་གདན་དྲངས་ཐོག་རྣམ་གཉིས་ཀྱིས་བཀྲ་ཤིས་གསོ་སྦྱོང་དང་ལྟོ་འཕྱེའི་ཐིག་གནང་།དགོན་པའི་ཞལ་ཕྱོགས་ཡུལ་གཏན་འཁེལ།འདུ་ཁང་ཤིང་ཆ་མང་ཆེ་བ་ཀླུ་ཤོད་སྐྱིད་སྡེ་བས་ཕུལ།ས་གནོན་གྱི་ཕྱིར་ཐོག་མར་ཨུ་རྒྱན་ལྷ་ཁང་།དེ་ནས་འདུ་ཁང་།གྲྭ་ཤགབྱང་ཆུབ་མཆོད་རྟེན།ཐུགས་རྗེ་ཆེན་པོའི་ལྷ་ཁང་རིམ་པར་གྲུབ་པར་བསྟུན།རྗེ་རང་གི་ནང་ཆེན།དུས་འདི་ནས་རྗེའི་གསུང་བཀོད་ལྟར།ཕྱིས་བཀྲ་ཤིས་འཁྱིལ་གྱི་ཚོགས་ཆེན་དབུ་མཛད་ཐོབ་པ་ས་དམར་དགེ་འདུན་རྒྱ་མཚོ་ཚང་གདན་དྲངས་ཏེ།བདེ་གསང་འཇིགས་གསུམ།མགོན་ཆོས།ཆོས་སྤྱོད་ཕྱོགས་ཀྱི་འདོན་རྟ་དབྱངས།ཐིག་རྡུལ་ཚོན།ཀླུ་ཆོག་བཅས་པའི་ཆོ་ག་ཕྱག་ལེན་ཐམས་ཅད་བཀྲ་ཤིས་འཁྱིལ་དཔལ་ལྡན་སྨད་རྒྱུད་གྲྭ་ཚང་ལྟར་དུ་ཚུགས།ཧོར་ཟླ་གསུམ་པ།དྲུག་པ།དགུ་བ་ལ་རིམ་བཞིན་བདེ་གསང་འཇིགས་གསུམ་གྱི་སྒྲུབ་མཆོད་དང་།བཞི་བའི་སྙུང་གནས།དུས་བཞིའི་རྔ་ཆིངས།སྐབས་བབས་གསར་རྒྱུགས་ཡང་ཡང་།དབྱར་དགག་གསོ་གསུམ།སྐྱབས་ཁྲིད་དང་སྡོམ་གསུམ་བསླབ་བྱ་སོགས་ཉམས་སུ་བསྟར།དགོན་པའི་རྟེན་གཙོར་ཐུབ་སྐུ་དང་།རྗེ་ཙོང་ཁ་པའི་སྐུ་མི་ཚད་ལོངས།ཐུགས་རྗེ་ཆེན་པོ་ཕྱག་སྟོང་སྤྱན་སྟོང་བཅས་བྱིན་ལྡན།བྱམས་ཆེན་ཁྲུ་བཅུ་དྲུག་བརྒལ་བ།གནས་བརྟན་བཅུ་དྲུག་དང་།ཙོང་ཁ་བརྒྱད་ཅུ་སོགས་ཀྱི་འདྲ་ཐང་གྲངས་མང་།རྗེ་ཡབ་སྲས་དང་ཀུན་མཁྱེན་ཡབ་སྲས་སོགས་ཀྱི་གསུང་འབུམ་དང་ཆོ་གའི་གླེགས་བམ་དུ་མ།གཞན་མཆོད་རྫས་ཡོ་བྱད།གན་ཛི་ར།ཆོས་འཁོར།རྒྱལ་མཚན་སོགས་རྟེན་དང་བརྟེན་པ་དངོས་གཙང་བ་བཞུགས་པའི་སྐབས་ཤིགསླར་ཡང་སེར་སྐྱ་སྤྱི་ནས་ནན་ཞུས་ལྟརསྤྱི་ལོ༡༩༥༧ལོར་རྗེ་ཉིད་དང་།ཡོངས་འཛིན་ཚང་རྣམ་གཉིས་ཀྱིས་ཐེབས་དངུལ་གཏོས་ཆེར་བསྩལ་ཐོགསྡེ་བྱིངས་ནས་ཞལ་འདེབས་དང་ཨར་ལས་བཅས་ཧུར་ཐག་བསྒྲུབས་ཏེ།ལོ་དེ་རང་དུ་འདུ་ཁང་བསྐྱར་བཞེངས་ཧ་ལམ་གྲུབ་པ་བྱུང་ཞིང་བཀའ་དྲིན་དང་ཐུགས་རྗེ་མཚུངས་པ་མེད་པ་རྗེ་རབ་བརྟན་རྒྱ་མཚོ་བས་སྒོ་ཀུན་ལ་སྐྱོང་ཁུར་གནང་།